[pic] | EUROOPAN YHTEISÖJEN KOMISSIO |

Bryssel 10.3.2009

KOM(2009) 121 lopullinen

2009/0042 (COD)

Ehdotus:

EUROOPAN PARLAMENTIN JA NEUVOSTON ASETUS

lähtö- ja saapumisaikojen jakamista yhteisön lentoasemilla koskevista yhteisistä säännöistä annetun neuvoston asetuksen (ETY) N:o 95/93 muuttamisesta

PERUSTELUT

Johdanto

1. Maailmanlaajuisella huomattavan vakavalla ja laajalla talous- ja rahoituskriisillä on vakavia vaikutuksia lentoliikenteen harjoittajien toimintaan. Kriisi on johtanut lentoliikenteen määrän romahtamiseen talvikautena 2008/2009. Talouskriisi vaikuttaa myös kesäkauteen 2009.

Lentojen määrän jo kuusi vuotta jatkunut keskimäärin kolmen prosentin kasvu pysähtyi vuonna 2008, ja Eurocontrol arvioi joulukuussa 2008, että vuonna 2009 määrä vähenee kolme prosenttia. Eurocontrol tarkisti arvioitaan 25. helmikuuta 2009 ja arvioi nyt laskun sijoittuvan 8,1 ja 1,4 prosentin välille, todennäköisesti 4,9 prosenttiin. Lisäksi Eurocontrol totesi liikenteen määrän romahtaneen vuoden 2008 lopussa: pelkästään joulukuun osalta lasku oli seitsemän prosenttia. Eurocontrolin mukaan halpalentoyhtiöiden liikenne väheni ensimmäisen kerran 15 vuoteen marraskuussa 2008, jolloin lentojen määrä oli 4 600, mikä on 6,1 prosenttia vähemmän kuin marraskuussa 2007. Liikelentotoiminnan määrä väheni 16 prosenttia joulukuussa 2008 verrattuna joulukuuhun 2007.

Liikennemäärät vähenivät yli 80 prosentilla Euroopan lentoasemista: tammikuussa 2009 vähennys oli 8–10 prosenttia matkustajaliikenteen ja 25–30 prosenttia rahtiliikenteen osalta. Tämä osoittaa, että talouskriisi vaikuttaa koko Euroopan ilmaliikenteeseen.

2. Alan eurooppalaisten toimijoiden (Euroopan lentoyhtiöiden liitto AEA) esittämien lukujen perusteella tilanne näyttää vakavalta. Rahtiliikenteen määrä väheni 21,4 prosenttia joulukuussa 2008. Matkustajaliikenteen arvioidaan vähenevän 4 prosentilla vuonna 2009. Toimijat muistuttavat että viimeksi kuluneiden 25 vuoden aikana liikenne on vähentynyt yhtä dramaattisesti ainoastaan kolme kertaa: vuonna 1986 Tšernobylin tapahtumien ja Libyan sodan vuoksi, vuonna 1991 ensimmäisen Persianlahden sodan vuoksi ja vuosina 2001–2002 Yhdysvalloissa tehtyjen terrori-iskujen vuoksi. AEA ennakoi kesällä 2009 kapasiteetin leikkauksia, jotka vähentäisivät lentojen määrää 6–8 prosenttia ja tarjottujen paikkojen (istuinkilometrien) määrää 9–12 prosenttia.

3. Kansainvälisen ilmakuljetusliiton (IATA) mukaan rahdin määrä supistui joulukuussa kansainvälisesti 22,6 prosenttia ja eurooppalaisten lentoyhtiöiden osalta yli 21 prosenttia. Helmikuun 26. päivänä 2009 julkaistut luvut osoittavat matkustajaliikenteen vähentyneen 5,6 prosenttia ja rahtiliikenteen 23,2 prosenttia tammikuussa 2009 verrattuna tammikuuhun 2008. IATA toteaa, että eurooppalaiset liikenteenharjoittajat ovat kompensoineet 5,7 prosentin vähennyksen osittain vähentämällä kapasiteettiaan 3,6 prosentilla.

4. Komissio katsoo, että nykyinen talouskriisi ja palvelujen mukauttaminen jatkossa (keskeyttäminen tai vuorovälien vähentäminen) muodostavat poikkeukselliset olosuhteet, joilla on negatiivisia vaikutuksia lentoyhtiöihin. Sen vuoksi koordinaattorien olisi tulkittava lähtö- ja saapumisaikojen jakamista koskevan asetuksen (ETY) N:o 95/93 säännöksiä siten, että lentoyhtiöitä ei uhkaa sellaisten lähtö- ja saapumisaikojen menettäminen, jotka jäävät käyttämättä talouskriisin seurauksien vuoksi (”käytä tai menetä” -sääntö).

5. Koska näiden lähtö- ja saapumisaikojen saavutetun oikeuden aseman säilyttämisestä ei ole tehty päätöstä, vaarana on, että lentoyhtiöt pitävät yllä nykyistä kapasiteettia, vaikka kysyntä vähentyisi huomattavasti, mikä puolestaan lisäisi taloudellisia vaikeuksia.

Lähtö- ja saapumisaikoja koskevan asetuksen säännökset

6. Asetuksen lähtökohtana, kuten sen 10 artiklan 2 kohdasta käy ilmi, on lähtö- ja saapumisaikojen jakaminen ja käyttäminen tietyn jakson aikana (”käytä tai menetä” -periaate) ja erityisesti tilanne jakson lopussa lähtö- ja saapumisaikojen toteutuneen käytön jälkeen. Artiklassa säädetään, että ainoastaan niillä lentoliikenteen harjoittajilla, jotka voivat osoittaa koordinaattorille käyttäneensä tämän luvalla lähtö- ja saapumisajoista vähintään 80 prosenttia ajanjaksolla, joksi ne on jaettu, on oikeus samaan lähtö- ja saapumisaikojen sarjaan seuraavalla vastaavalla jaksolla.

7. Lisäksi asetuksen 8 artiklan 2 kohdassa ja 10 artiklan 2 kohdassa säädetään käyttöasteen laskemisesta jakson päättyessä, kun lähtö- ja saapumisajat on käytetty, ja päätetään oikeuksien saamisesta seuraavalle vastaavalle jaksolle.

8. Asetuksen 10 artiklan 4 kohdassa luetellaan syitä, joilla lentoliikenteen harjoittaja voi perustella jaettujen lähtö- ja saapumisaikojen käyttämättä jättämisen tietyllä aikataulukaudella. Kyseisen luettelon a alakohdassa mainitaan eräitä ennalta arvaamattomia ja väistämättömiä olosuhteita, joihin lentoliikenteen harjoittaja ei voi vaikuttaa.

9. Asetuksen perusperiaate on, että lähtö- ja saapumisaikojen jakaminen ja käytön valvonta kuuluvat koordinaattorille (4 artiklan 5 ja 6 kohta). Koordinaattorin on tehtäviään suorittaessaan toimittava paitsi riippumattomasti myös puolueettomasti, syrjimättömästi ja avoimesti (4 artiklan 2 ja 3 kohta). Tämän vuoksi komissio tai mikään jäsenvaltio ei voi antaa koordinaattoreille ohjeita, jotka voisivat vaarantaa näiden riippumattomuuden.

Koordinaattorin on siis 10 artiklan 2 ja 4 kohtaa soveltaessaan noudatettava edellä mainittuun 4 artiklaan sisältyviä periaatteita.

10. Tässä tilanteessa vaarana on, että jäsenvaltiot tulkitsevat asetusta eri tavoin, mikä johtaisi asetuksen 10 artiklan 4 kohdan epäjohdonmukaiseen soveltamiseen yhteisössä. Näin tapahtui jo Yhdysvalloissa tehtyjä terrori-iskuja seuranneen lentoliikennekriisin aikana. Näin ollen on tarpeen, että yhteisö toteuttaa toimia turvatakseen – kuten vuosina 2002 ja 2003 lisäämällä asetukseen 10 a ja 10 b artiklan – selvästi ja yksiselitteisesti oikeusvarmuuden ”käytä tai menetä” -säännön soveltamisen osalta aikataulukausina, joihin kriisi vaikuttaa.

11. Sen vuoksi ehdotetaan, että asetukseen lisätään uusi 10 c artikla, jossa säädetään, että koordinaattorien on talouskriisin vuoksi hyväksyttävä se, että lentoliikenteen harjoittajilla on kesäaikataulukaudella 2010 oikeus samoihin lähtö- ja saapumisaikoihin, jotka niille oli jaettu kesäaikataulukaudeksi 2009 (29.3.2009–24.10.2009).

12. Lähtö- ja saapumisaikakapasiteetin tuhlaamista kausina, joihin kriisi vaikuttaa, voidaan torjua siten, että koordinaattorit voivat jakaa kesäkaudella 2009 käyttämättä jääneet lähtö- ja saapumisajat uudelleen loppukauden ajaksi väliaikaisina lähtö- ja saapumisaikoina, jolloin muut liikenteenharjoittajat saavat käyttää niitä saamatta kuitenkaan periytyviä oikeuksia.

13. Komissio tarkastelee edelleen talouskriisin vaikutuksia ilmailuun. Jos tilanne huononee edelleen talvikaudella 2009–2010 (25.10.2009–27.3.2010), komissio voi päättää tämän järjestelyn uusimisesta talvikaudeksi 2010–2011.

Aikataulu

14. Tärkeä näkökohta tässä ehdotuksessa on aikataulu. Lähtö- ja saapumisajat jaetaan alustavasti IATAn aikataulukokouksissa, marraskuussa seuraavalle kesäkaudelle ja kesäkuussa seuraavalle talvikaudelle. Kesän 2010 lähtö- ja saapumisajat jaetaan siis IATAn aikataulukokouksessa marraskuussa 2009, ja talven 2010/2011 lähtö- ja saapumisajat jaetaan kesäkuussa 2010.

Asetuksen 10 artiklan 3 kohdassa säädetään, että lentoliikenteen harjoittajat voivat palauttaa lähtö- ja saapumisaikoja pooliin seuraavan kesäkauden osalta 31. tammikuuta mennessä ja seuraavan talvikauden osalta 31. elokuuta mennessä sen vaikuttamatta niiden käytössä edelleen olevia lähtö- ja saapumisaikoja koskeviin käyttölaskelmiin.

IATAn laatimien aikatauluja koskevien maailmanlaajuisten suuntaviivojen mukaan koordinaattoreiden on sen jälkeen, kun ne ovat todenneet aiemmin saavutettuihin oikeuksiin perustuvan oikeuden lähtö- ja saapumisaikoihin, annettava kullekin lentoyhtiölle yksityiskohtaiset tiedot niiden aiemmin saavutettuihin oikeuksiin perustuvista lähtö- ja saapumisajoista heti, kun koordinaattori on määritellyt nämä oikeudet, mutta kuitenkin viimeistään:

- huhtikuun kolmantena maanantaina niiden aiemmin saavutettuihin oikeuksiin perustuvien lähtö- ja saapumisaikojen osalta, joita on tosiasiallisesti käytetty edeltävänä talvikautena

- syyskuun kolmantena maanantaina niiden aiemmin saavutettuihin oikeuksiin perustuvien lähtö- ja saapumisaikojen osalta, joita on tähän mennessä tosiasiallisesti käytetty meneillään olevana kesäkautena.

15. Vaikka kesän 2009 aikataulukauden lähtö- ja saapumisajat jaettiin jo 31. tammikuuta 2009 mennessä, asetuksen muuttaminen antaa kuitenkin vielä lentoyhtiöille mahdollisuuden mukauttaa toimintaansa ja vähentää ”käytä tai menetä” -säännön noudattamiseksi yllä pidettyä kapasiteettia. Koska kesäkausi 2009 alkaa 29. maaliskuuta, ehdotetun säännön pitäisi tulla voimaan mahdollisimman pian.

16. Jos näin ei tapahdu, huomattavana vaarana on, että ne lentoliikenteenharjoittajat ryhtyvät oikeustoimiin, joille on jaettu lähtö- ja saapumisaikoja lentoasemilla, joiden koordinaattorit eivät ole hyväksyneet talouskriisistä johtuvia poikkeuksellisia olosuhteita syyksi kesäkaudella 2009.

2009/0042 (COD)

Ehdotus:

EUROOPAN PARLAMENTIN JA NEUVOSTON ASETUS

lähtö- ja saapumisaikojen jakamista yhteisön lentoasemilla koskevista yhteisistä säännöistä annetun neuvoston asetuksen (ETY) N:o 95/93 muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan,

ottavat huomioon komission ehdotuksen[1],

ottavat huomioon Euroopan talous- ja sosiaalikomitean lausunnon[2],

ottavat huomioon alueiden komitean lausunnon[3],

noudattavat perustamissopimuksen 251 artiklassa määrättyä menettelyä[4],

sekä katsovat seuraavaa:

(1) Nykyisellä maailmanlaajuisella talous- ja rahoituskriisillä on vakavia vaikutuksia lentoliikenteen harjoittajien toimintaan. Kriisi aiheutti lentoliikenteen määrän romahtamisen talvikaudella 2008–2009, ja se vaikuttaa myös kesäaikataulukauteen 2009.

(2) Jotta kesäkaudeksi 2009 jaettujen lähtö- ja saapumisaikojen käyttämättä jättäminen ei johtaisi siihen, että lentoliikenteen harjoittajat menettävät oikeuden niihin, on tarpeen tehdä yksiselitteisesti selväksi, että edellä mainittu talouskriisi vaikuttaa kyseiseen kauteen. Komissio tarkastelee edelleen talouskriisin vaikutuksia ilmailuun. Jos tilanne huononee edelleen talvikaudella 2009–2010 (25.10.2009–27.3.2010), komissio voi päättää tämän järjestelyn uusimisesta kokonaan tai osittain talvikaudeksi 2010–2011.

(3) Sen vuoksi olisi muutettava lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annettua neuvoston asetusta (ETY) N:o 95/93[5]. Tämä muutos ei vaikuta millään tavalla komission valtuuksiin Euroopan yhteisön perustamissopimuksen 81 ja 82 artiklan soveltamisen osalta,

OVAT ANTANEET TÄMÄN ASETUKSEN:

1 artikla

Lisätään asetukseen (ETY) N:o 95/93 10 c artikla seuraavasti:

”10 c artikla

Tämän asetuksen 10 artiklan 4 kohdan soveltamiseksi koordinaattoreiden on hyväksyttävä se, että lentoliikenteen harjoittajilla on kesäaikataulukaudella 2010 oikeus samoihin lähtö- ja saapumisaikojen sarjoihin, jotka niille jaettiin asetuksen mukaisesti kesäaikataulukaudeksi 2009. Komissio tarkastelee edelleen talouskriisin vaikutuksia ilmailuun. Jos tilanne huononee edelleen talvikaudella 2009–2010 (25.10.2009–27.3.2010), komissio voi päättää 13 artiklan 2 kohdassa tarkoitettua menettelyä noudattaen tämän järjestelyn uusimisesta kokonaan tai osittain talvikaudeksi 2010–2011.”

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

[1] EUVL C , s. .

[2] EUVL C , s. .

[3] EUVL C , s. .

[4] EUVL C , s. .

[5] EYVL L 14, 22.1.19993, asetus sellaisena kuin se on muutettuna Euroopan parlamentin ja neuvoston asetuksella (EY) N:o 894/2002 (EUVL L 142, 31.5.2002, s. 3), 22 päivänä heinäkuuta 2003 annetulla Euroopan parlamentin ja neuvoston asetuksella (EY) N:o 1554/2003 (EUVL L 221, 4.9.2003, s. 1) ja 21 päivänä huhtikuuta 2004 annetulla Euroopan parlamentin ja neuvoston asetuksella (EY) N:o 793/2004 (EUVL L 138, 30.4.2004, s. 50).